તૂટેલા રોડના મામલે પણ ભાજપનો જૂથવાદ અવારનવાર સપાટી પર આવ્યો છે. રોડ અને બિલ્ડિંગ કમિટીના ચેરમેનની જાહેરમાં અવગણના થઈ રહી હોઈ તેઓ સ્વપક્ષના ટોચના હોદ્દેદારોથી ભારે નારાજ છે. અત્યારે તો દિવાળી પહેલાં ગમે તેમ કરીને શહેરના મુખ્ય રસ્તાને ‘ચકાચક’ કરી દેવાની કવાયત ચાલી રહી છે. વિજિલન્સ તપાસ હેઠળ વધુને વધુ તૂટેલા રોડના નમૂના લેવાઈ રહ્યા છે. અત્યાર સુધીમાં કુલ ૯૦ નમૂના લેવાયા છે. જે પૈકી માત્ર ૧૩ નમૂનાના રિપોર્ટ આવ્યા છે. અમદાવાદની એલ.ડી. એન્જિનિયરિંગ કોલેજ, ગાંધીનગર સ્થિત ‘ગેરી’ બાદ હવે મ્યુનિસિપલ તંત્ર રાજય સરકારના આદેશથી એફએસએલમાં પણ નમૂના મોકલાવી રહ્યું છે. જોકે શાસકો વિજિલન્સ તપાસને તંત્રનો વિષય ગણાવીને કોઈપણ પ્રકારની ટીકા ટિપ્પણી કરવાનું ટાળી રહ્યા છે.